**OBRAZLOŽENJE**

**Nacrta Prijedloga Odluke o izmjenama Odluke o socijalnoj skrbi**

Grad Rijeka započeo je 1993. s provedbom socijalnog programa, reguliranog gradskom Odlukom o socijalnoj skrbi, u čijem su fokusu osobe izložene siromaštvu i/ili socijalnoj isključenosti, kojima se pruža socijalna zaštita ili se u njih ulaže kako bi prevladali nepovoljne životne okolnosti.

Važeću Odluku o socijalnoj skrbi donijelo je Gradsko vijeće Grada Rijeke, objavljena je u „Službenim novinama Grada Rijeke“ broj 3/17 od dana 3. travnja 2017. godine, a stupila je na snagu osmoga dana od dana objave.

Gradsko vijeće Grada Rijeke donijelo je i Odluku o izmjenama i dopunama Odluke o socijalnoj skrbi, koja je objavljena u „Službenim novinama Grada Rijeke“ broj 9/18, a stupila je na snagu osmoga dana od dana objave.

Odluka o socijalnoj skrbi te Izmjene i dopune Odluke o socijalnoj skrbi temelje se na odredbama Zakona o socijalnoj skrbi ("Narodne novine" broj 157/13, 152/14, 99/15, 52/16, 16/17, 130/17 i 98/19, u daljnjem tekstu: Zakon).

Gradsko vijeće Grada Rijeke je na sjednici održanoj 19. prosinca 2019. usvojilo Proračun Grada Rijeke za 2020. i projekcije za 2021. i 2022. godinu. U Proračunu su u razdjelu Odjela gradske uprave za zdravstvo i socijalnu skrb osigurana dodatna sredstva temeljem amandmana Odbora za zdravstvo i socijalnu skrb Gradskog vijeća Grada Rijeke. Povećanje planiranih sredstva osigurano je na aktivnostima podmirenja troškova stanovanja i podmirenja troškova javnog gradskog prijevoza i to na način da se postojeći uvjet prihoda iz Odluke o socijalnoj skrbi povećava za 25% te na aktivnosti novčane pomoći za umirovljenike, kojim se osiguravaju dodatna sredstva za povećanje uvjeta mirovinskog prihoda iz Odluke o socijalnoj skrbi s 1.400,00 kuna na 1.700,00 kuna.

Slijedom navedenog, utvrđena je potreba za izmjenama važeće Odluke o socijalnoj skrbi, te se predlaže sljedeće:

**Uz članak 1.**

Predlaže se izmjena u članku 9. stavku 1. Odluke o socijalnoj skrbi na način da se utvrđuje povećanje cenzusa prihoda za 25%, odnosno da uvjet prihoda ispunjava Korisnik s prihodom i to:

* samac do 2.875,00 kuna,
* dvočlano kućanstvo do 3.625,00 kuna,
* tročlano kućanstvo do 4.875,00 kuna,
* četveročlano kućanstvo do 6.250,00 kuna,
* ako kućanstvo ima više od četiri člana, cenzus prihoda za svakoga se člana povećava za 875,00 kuna.

Predloženim povećanjem cenzusa prihoda pružit će se bolja razina zaštite građanima kojima prijeti siromaštvo. Novi gradski cenzusi prihoda viši su za 16% do 20% od ustanovljenih pragova siromaštva obzirom na brojčanu strukturu kućanstava. Naime, prema podacima Državnog zavoda za statistiku Republike Hrvatske u zadnje objavljenom Priopćenju o pokazateljima siromaštva i socijalne isključenosti u 2018. godini, prag rizika od siromaštva za jednočlano kućanstvo iznosio je 29.820,00 kuna na godinu (cca. 2.485,00 kuna mjesečno), a za kućanstvo s dvije odrasle osobe i dvoje djece mlađe od 14 godina 62.622,00 kune na godinu (cca. 5.218,00 kuna mjesečno). Treba istaknuti da prag rizika od siromaštva kontinuirano raste, primjerice u 2017. godini je za jednočlano kućanstvo iznosio 28.070,00 kuna na godinu, dok je za kućanstvo s dvije odrasle osobe i dvoje djece mlađe od 14 godina iznosio 58.946,00 kuna na godinu.

**Uz članak 2.**

Predlaže se izmjena u članku 14. stavku 1. Odluke o socijalnoj skrbi na način da se utvrđuje da uvjet mirovinskog prihoda ispunjava Korisnik - umirovljenik čiji mjesečni iznos mirovine ne prelazi iznos od 1.700,00 kuna.

**Uz članak 3.**

Predlaže se izmjena članka 45. Odluke o socijalnoj skrbi na način da se utvrđuje da pravo na novčanu pomoć za umirovljenike može ostvariti Korisnik čiji mjesečni iznos mirovine ne prelazi iznos od 1.700,00 kuna. Uz to, obzirom da se ovim izmjenama Odluke cenzus prihoda povećava, kod priznavanja prava na novčanu pomoć za umirovljenike dodatno se uvodi i utvrđivanje zadovoljavanja cenzusa prihoda iz članka 9. Odluke o socijalnoj skrbi.

Pored navedenog, izmjenom ovoga članka predlaže se razvrstavanje umirovljenika u dvije skupine: umirovljenici samci, te umirovljenici koji su članovi kućanstva. Cilj je u većoj mjeri zaštiti samce umirovljenike, kao posebno rizičnu skupinu građana.

Naime, prema podacima iz Priopćenja o pokazateljima siromaštva i socijalne isključenosti za 2018. godinu, Državnog zavoda za statistiku Republike Hrvatske, stopa rizika od siromaštva u 2018. u Republici Hrvatskoj iznosila je 19,3% (udio osoba koje imaju dohodak ispod praga siromaštva).  Za sve osobe u dobi od 18 ili više godina izračunana je stopa rizika od siromaštva prema najčešćem statusu u aktivnosti (status u kojem je osoba provela najmanje sedam mjeseci u referentnom razdoblju). Ti podaci pokazuju da je stopa rizika od siromaštva za osobe koje ne rade (nezaposleni, umirovljenici i ostali neaktivni) 30,3%, a za osobe koje rade (zaposlenici, samozaposleni) 5,2%. Pri tome je stopa rizika od siromaštva za umirovljenike iznosila 24,6%, što ukazuje da se radi o rizičnoj skupini stanovništva. Nadalje, prema tipu kućanstva veći rizik od siromaštva općenito imaju kućanstva bez uzdržavane djece (21,7%) nego kućanstva s uzdržavanom djecom (17,0%). U kućanstvima bez uzdržavane djece najveća stopa rizika od siromaštva zabilježena je kod jednočlanih (samačkih) kućanstva (44,4%), a posebice ako je pri tome riječ o ženi koja živi sama (48,9%) ili osobi starijoj od 65 godina koja živi sama (48,1%).

Kako je i gore navedeno financijska sredstva za provođenje predložene Odluke o izmjenama Odluke o socijalnoj skrbi osigurana su u financijskom planu Odjela gradske uprave za zdravstvo i socijalnu skrb Proračuna Grada Rijeke.

Zakonom o pravu na pristup informacijama („Narodne novine“ broj 25/13 i 85/15), propisana je obveza jedinicama lokalne samouprave da pri donošenju općih akata kojima se utječe na interese građana i pravnih osoba provedu savjetovanje s javnošću.

Gradonačelnik Grada Rijeke je, ocjenjujući sadržaj ovoga akta takvim, s ciljem dobivanja povratnih informacija od zainteresirane javnosti u svezi predloženih rješenja isti uvrstio u Plan savjetovanja s javnošću za 2020. godinu, sukladno čemu će se nacrt ovoga akta objaviti na [www.rijeka.hr](http://www.rijeka.hr), radi provedbe savjetovanja s javnošću u trajanju od 11. veljače do 11. ožujka 2020. godine.

U skladu s navedenim, Odjel gradske uprave za zdravstvo i socijalnu skrb predlaže Gradonačelniku Grada Rijeke da donese slijedeći

**z a k l j u č a k**

1. Utvrđuje se Nacrt prijedloga Odluke o izmjenama Odluke o socijalnoj skrbi, u predloženom tekstu.

2. Tekst Nacrt prijedloga iz točke 1. ovoga zaključka objaviti će se na [www.rijeka.hr](http://www.rijeka.hr) radi provedbe savjetovanja sa zainteresiranom javnošću, sukladno Zakonu o pravu na pristup informacijama („Narodne novine“ broj 25/13 i 85/15).

3. Zadužuju se Odjel gradske uprave za zdravstvo i socijalnu skrb, Ured Grada i Zavod za informatičku djelatnost za provedbu točke 2. ovoga zaključka.